Stefan Engler – il pli giuven parlamentari dal Grischun

Stefan Engler da Surava, fa part dapi iI1987 al cussegl grond dal chantun Grischun. EI è commember da la fracziun cristiandemocrata ed è il pli giuven deputà dal parlament grischun. Il Dialog rumantsch preschenta quest giuven politicher ed ha discurrì cun el davart sia carriera politica, la politica da giuventetgna, davart ses engaschament politic e davart la muntada dal plaschair tar sia lavur politica.

Intervista cun Stefan Engler:

Dialog: Datti per tai in motiv u in eveniment specific ch’è stà per tai decisiv per entschaiver a far politica?
Stefan Engler: Na, quai na datti betg. Jau sun vegnì tar la politica sur las activitads en las uniuns. Gia durant il studi hai jau gì la pussaivladad da tegnair referats avant in public pli grond. Quai è forsa stà la porta per la politica per mai.

Tge vul dir per tai engaschament politic u tge è la motivaziun persunala per s'engaschar en la politica?
Per mai è politica collià cun in tschert gust, betg in gust dad avair pussanza u da pudair cumandar, quai ch'ins pudess forsa crair, mabain in gust da schliar problems, da dar resposta a dumondas che pertutgan ina pluralitad da persunas ed era ina pluralitad d'interess, e da chattar qua ina soluziun adattada al problem; quai è in tschert gust.

Datti secturs specifics tar tes engaschament politic, has ti fatg ina tscherta spezialisaziun per singuls champs politics entant che auters na stattan betg uschia en il center?
Cun quai ch'jau stun en ina vischnanca pitschna ed era en ina val serrada, èn per mai quels problems da quellas vischnancas pitschnas, era en relaziun cun il chantun, pli impurtants, ed jau m'engasch là forsa pli ferm che per auters problems, nua che nus avain era auters politichers, per exempel da la citad e da las grondas aglomeraziuns che s’occupan da quels. Quella responsabladad per nossa val e per nossas pitschnas vischnancas, da mantegnair plazzas da lavur e da mantegnair l'ambient uschia ch’ins sa anc viver là, quai è impurtant per mai.

Datti anc auters aspects specifics per ina politica communala en ina val dal Grischun?
En nossa val fa il turissem, sch’ins vul el u betg, ora ina gronda part dal gudogn che vegn fatg en la regiun dal Grischun central ed era en la Val d'Alvra. A mai pari ch’ins sto esser conscient da quai e ch’ins sto guardar da metter a disposiziun las premissas per quai, e quai co ina furma che resguarda l'ambient, che resguarda la cultura indigena. Quai è per mai per exempel il gust da far politica, da mantegnair quai equiliber.

Per turnar a l’aspect persunal da la politica. Cun 33 onns has ti gia fatg ina gronda carriera politica. Co san ins far ina tala carriera politica en tia vegliadetgna, è quai planisabel u è quai in svilup ch’è simplamain capità?
Jau na crai betg che quai saja planisabel. Tar mai è quai era resultà da mes ambient politic e da la regiun danunder ch’jau vegn. Quai circul da Belfort è in circul fitg pitschen cun paucs abitants, i dat paucas persunas che sa mettan a disposiziun per uffizis sco per exempel quel dal deputà uschia èsi natiralmain bler pli simpel da far politica ch’en in lieu pli grond u en ina citad. Igl è pli simpel d'entrar en la politica en las relaziuns pitschnas d'ina vischnanca e da vegnir vinavant uschia.

Far ina tala carriera è probablamain pli simpel en ina partida etablida, en ina partida gronda cun ina tscherta pussanza. Pertge fas ti politica en ina partida etablida cun structuras tradiziunalas e betg forsa en ina partida u gruppa cun structuras novas e cun autras metodas da lavur?
Oravant stoss jau dir che quellas simplificaziuns sco per exempel “sanester” u “dretg” n’èn betg impurtantas per mai. Era etichettas da partidas na plaschan betg a mai. A la fin sa tracti da dar respostas a dumondas. A mai persunalmain èsi tuttina, sche quellas respostas vegnan da vart dretga u sanestra, sche la resposta resguarda tut ils aspects d'ina chaussa. Per turnar a la partida etablida: Oz ha la partida cristiandemocrata la schanza da manar ensemen quels pols, e sch’ins rivass da nizzegiar quella schanza, avess quella partida per mai oz anc ina gronda funcziun. Co sun jau rivà tar quella partida? Quai vegn da chasa, da la famiglia, mes bab fascheva gia politica locala e cirquitala, ed jau hai gì en quel ambient l'occasiun da far referats davart tematicas da votaziuns, ed uschia sun jau rivà tar quella partida. En nossa part da la Val d'Alvra na datti gnanc autras partidas.
Oz ma sent jau bain en quella partida e ves ina schanza en quella partida da manar ensemen pols.

Differents uffizis portan adina ina tscherta pussanza. Quant enavant has ti pussanza e tge relaziun persunala has ti cun la pussanza?
Jau hai gia ditg quai. Per mai n’èsi betg la pussanza che ha purtà l'interess da far politica. Jau ves ch’ins ha pussaivladads d'avair pussanza cun plirs uffizis en pitschnas structuras. Quai n’è dentant absolutamain betg stà impurtant per mai per far politica. Per mai ha tut quella chaussa in gust, betg in gust d'avair pussanza, mabain da dar respostas ed in gust da chattar soluziuns. Jau n'hai mai gì gnanc la tentaziun da la pussanza. Jau sun era pront da respectar autras opiniuns e da lavurar ensemen. Quai dovra in tscherta toleranza. Per mai èsi plitost la responsabladad che stat en il center e betg la pussanza.

Ti es il pli giuven dal parlament chantunal. Ta sentas ti era sco represchentant da la giuventetgna?
Sch'i sa tracta da dumondas che pertutgan spezialmain la giuventetgna, ma ves jau era sco represchentant da la giuventetgna. Tals temas datti dentant fitg paucs.

Tgenins per exempel?
Per exempel temas da scola, da stipendis. Tar tals temas sent jau ina responsabladad per la giuventetgna perquai che jau sun sez anc giuven.

La giuventetgna en nossa societad è confruntada oz cun differents problems sco la scolaziun e per il mument fitg actual la lavur. Tge fa in politicher giuven en quest sectur?
Quella dumonda è daventada concreta ils davos pèr mais. Il problem sto vegnir persequità fitg precis, mesiras concretas na savess jau dentant betg numnar actualmain. La dischoccupaziun n’è betg mo ina tragedia persunala, ella ha era consequenzas per l’entira societad. Jau na sai dentant betg dar in recept per quai problem.

In auter problem da la giuventetgna èn las drogas. Co vesas ti la politica da drogas dal Grischun?
Tar la politica da drogas èn gia vegnidas discutadas tut las soluziuns. I dat circuls che pretendan d'esser fitg severs, d’exequir las leschas che nus avain gia, dad esser pli dirs, ed i dat circuls che vesan tut in'autra soluziun, bler pli flexibla, main severa. Per mai ston ins entschaiver pli baud tar la prevenziun. Far bler dapli, per exempel en las scolas, en las famiglias, dar occasiun a la giuventetgna da s’engaschar. Il problem entschaiva là. A quels ch’èn gia pertutgads da las drogas èsi da dar il meglier agid pussaivel da vegnir davent, sche la voluntad è avant maun, senza memia grondas cundiziuns. Als auters stuain nus porscher las meglras cundiziuns per pudair surviver. E sch'ina da quellas cundiziuns fiss da distribuir legalmain las drogas, ma savess jau imaginar era quai.

Anc in aspect da la giuventetgna. Ins constatescha ina tscherta indifferenza da la giuventetgna visavi la politica en general. Pertge?
Jau hai dubis schebain quai è oz auter che avant 10 u 20 onns. La giuventetgna tranter 16 e 25 ha blers auters interess sper la politica. Jau na crai betg ch’i dettia ina aversiun directa cunter la politica igl è plitost dapli interess per autras chaussas. Far politica è per mai ina dumonda da responsabladad. Mintgin che è pront da surprender responsabladad, cun 35 u cun 18, fa politica. L'indifferenza è per mai il cuntrari da responsabladad e quai è ina dumonda individuala.

L'indifferenza pudess dentant era esser chaschunada da la mancanza da structuras attractivas avunda per mobilisar e motivar glieud giuvna da sa participar a las decisiuns per exempel cun ir a votar, cun far part a partidas politicas ed a gruppaziuns.
Tenor mai dovri ina giuventetgna politicamain activa per midar structuras. Ins na po betg spetgar che la classa politica midia las structuras senza che la giuventetgna pretendia quai e demussia il basegn. La giuventetgna sto dar l'impuls per midar las structuras.

Politica avess da far gust, avess da far plaschair. II maletg che la politica dat entras ils meds da massa e dentant plitost sitg e grisch.
La politica è uschè buna u nauscha sco las persunas che la fan. Per mai persunal è la politica ina passiun ed in gust. Jau hai ussa 33 onns ed hai anc blers auters interess. La gronda part da mes temp liber met jau a disposiziun per la chaussa politica, quai è temp liber betg pajà. Sco materialist pudess jau far bleras autras chaussas en quel temp. Tuttina fatsch jau politica, or da plaschair e gust. Il gust da discutar differentas opiniuns e da chattar a la fin ina soluziun. Era il gust dad instradar e da manar a la fin insatge.

Il gust ed il plaschair stuess sa mussar era en la furma. Las furmas da la politica tradiziunala na ma paran betg d'esser fitg attractivas per far plaschair. I dat gruppas che tschertgan soluziuns pli attractivas cun in contact pli direct cun las singulas persunas. p. ex. sin via.
Per mai fa quai era part a l’activitad politica. Quai n'è dentant betg tradiziun tar bleras partidas. Tenor mai savess quai dentant midar ils proxims onns, e quai vaira massiv. Ins sto, sch’ins vul rivar tar la glieud, ir vias betg uschè convenziunalas.

Per finir anc l'avegnir: finamiras persunals, forsa era en connex cun tia carriera, e finamiras tematicas, forsa era visiuns per l'avegnir?
Mia visiun persunala è da pudair viver en la regiun ed al lieu nua che jau sun creschì si, da stgaffir ina existenza sco advocat. Da pudair manar ina vita ora en la regiun e da pudair surprender là era responsabladad. Jau n'hai betg aspiraziuns da far ina gronda carriera politica planisada. Il gust è qua dentant betg l'aspiraziun planisada. Las visiuns e finamiras politicas: contribuir insatge che la giuventetgna, era quella cun buna scolaziun, possia star en nossas vischnancas. Per avair quai stuain nus avair las plazzas e per avair las plazzas stuain nus far tschertas concessiuns. Per exempel il turissem. Ins na sa betg avair il turissem senza sias consequenzas, p. ex. per l'ambient. Ditg curt: Nus stuain ans engaschar cunter la depopulaziun da nossas valladas.
Ina visiun generala è nossa responsabladad da surdar a las proximas generaziuns in ambient ch'ellas san anc viver en quel, e da quai stuain nus guardar gia oz. Forsa anc in aspect cultural: politica e cultura paran forsa da s'excluder. Per mai n’è quai betg il cas. Tras mes engaschament tar la Pro Helvetia hai jau profità bler ed hai emprendì d'enconuscher novs orizonts e novas dumondas e novas furmas da cultura. Per mai èn politica e cultura duas chaussas che basegnan ina l’autra. En mia lavur politica emprov jau era da manar ensemen quellas duas vias, saja quai mo la furma da manar ina discussiun cun toleranza, quai ha era da far cun cultura.

Stefan Engler, grazia fitg per quest discurs!